જો શરીર મારું નથી તો આ કુટુંબ, સ્વજન, પરિવાર એ ક્યાંથી મારા થઈ શકે? સુખનાં સાધનો આ જે કંઈ નરી આંખે દેખાય છે તેમાનું મારું કશું નથી. એક માત્ર વીંટી નીકળી ગઈ તેમાંથી સત્યનું, વાસ્તવિકતાનું કેવું અદભૂત દર્શન શ્રી ભરત મહારાજાને થયું. જ્ઞાન વૈરાગ્યનો દીવો તેમના અંતરમાં પ્રદીપ્ત થયો અને તેના અજવાળામાં મોહ અને મિથ્યાત્વ ભાવનું અંધારું ઉલેચાઈ ગયું. દેહનું ભાન ભૂલાઈ ગયું. અધ્યાત્મની ઉચ્ચતમ અવસ્થાએ તેઓ આરૂઢ થયા અને તે અરીસા ભુવનના રાજ સિંહાસન ઉપર બેઠા બેઠા તેઓને કેવળજ્ઞાન ઉત્પન્ન થયું! વિચારની આ કેવી અદભુત શક્તિ ! અવિચારે કરીને આ મોહ બુદ્ધિ છે.